B. PRESTRUKTURIRANJE JEKLARSTVA

Pogodba o ustanovitvi Evropske skupnosti: Naslov VI, Poglavje 1: Pravila o konkurenci

1. Ne glede na člena 87 in 88 Pogodbe ES se državna pomoč, ki jo je podelila Romunija v namene prestrukturiranja določenim delom romunske jeklarske industrije od 1993 do 2004, šteje za združljivo s skupnim trgom pod pogojem, da:

- se obdobje iz člena 9(4) Protokola 2 o proizvodih ESPJ k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Romunijo na drugi strani [8] podaljša do 31. decembra 2005,

- se v celotnem obdobju 2002-2008 spoštuje pogoje, ki so določeni v nacionalnem programu za prestrukturiranje in v posameznih poslovnih načrtih, na podlagi katerih je bila veljavnost zgornjega protokola podaljšana,

- so izpolnjeni pogoji iz teh določb in iz Dodatka A,

- se do konca obdobja prestrukturiranja ne podeli ali izplača nobena državna pomoč v katerikoli obliki jeklarnam, ki so zajete v nacionalnem programu za prestrukturiranje od 1. januarja 2005 do 31. decembra 2008, ter

- se po 31. decembru 2004 romunskemu jeklarskemu sektorju ne podeli ali izplača nobena državna pomoč za prestrukturiranje. Za namene teh določb in Dodatka A državna pomoč za prestrukturiranje pomeni ukrep za jeklarska podjetja, ki spada v državno pomoč v smislu člena 87(1) Pogodbe ES in se ne more šteti za združljivega s skupnim trgom v skladu z običajnimi pravili, ki se uporabljajo v Skupnosti.

2. Le podjetja, našteta v Delu I Dodatka A (v nadaljnjem besedilu "upravičena podjetja"), so upravičena do državne pomoči v okviru romunskega programa za prestrukturiranje jeklarstva.

3. Prestrukturiranje romunskega jeklarskega sektorja, kot je opisano v posameznih poslovnih načrtih upravičenih podjetij in v nacionalnem programu za prestrukturiranje, in skladno s pogoji iz teh določb in Dodatka A, se konča najkasneje 31. decembra 2008 (v nadaljnjem besedilu "konec obdobja prestrukturiranja").

4. Upravičeno podjetje ne sme:

(a) v primeru združitve s podjetjem, ki ni vključeno v Del I Dodatka A, prenesti koristi od pomoči, ki je bila podeljena upravičenemu podjetju;

(b) prevzeti sredstva podjetja, ki ni vključeno v Del I Dodatka A, in prenesti koristi od pomoči, ki mu je bila podeljena v obdobju do 31. decembra 2008.

5. Z vsako kasnejšo spremembo lastništva kateregakoli upravičenega podjetja se spoštujejo pogoji in načela o rentabilnosti, državnih pomočeh in zmanjšanju zmogljivosti, ki so opredeljeni v Dodatku A.

6. Podjetja, ki niso navedena kot "upravičena podjetja" v Delu I Dodatka A, niso upravičena do državne pomoči za prestrukturiranje ali katerekoli druge pomoči, ki se šteje za nezdružljivo s pravili za državno pomoč Skupnosti, in jim v tem smislu ni treba zmanjšati zmogljivosti. Zmanjšanje zmogljivosti v teh podjetjih se ne upošteva pri minimalnemu zmanjševanju.

7. Skupni znesek bruto pomoči za prestrukturiranje, odobren za upravičena podjetja, se določi z utemeljitvijo za vsak posamezen ukrep pomoči, predviden v dokončnem nacionalnem programu za prestrukturiranje in v posameznih poslovnih načrtih, ki jih odobrijo romunski organi in so pogojeni s finančnim preverjanjem izpolnjevanja meril iz člena 9(4) Protokola 2 Evropskega sporazuma in odobritvi Sveta. V vsakem primeru pa skupni znesek bruto pomoči za prestrukturiranje, ki je podeljen in plačan v obdobju 1993-2004, ne presega 49985 miljard ROL. V okviru te skupne zgornje meje se uporabijo naslednje podomejitve ali maksimalni zneski državne pomoči, podeljeni in plačani posameznim upravičenim podjetjem v obdobju 1993-2004:

Ispat Sidex Galaţi | 30598 miljard ROL |

Siderurgica Hunedoara | 9975 miljard ROL |

CS Reşiţa | 4707 miljard ROL |

IS Câmpia Turzii | 2234 miljard ROL |

COS Târgovişte | 2399 miljard ROL |

Donasid (Siderca) Călăraşi | 72 miljard ROL |

Na koncu obdobja prestrukturiranja državna pomoč privede do rentabilnosti upravičenih podjetij pod običajnimi tržnimi pogoji. Znesek in intenzivnost te pomoči sta strogo omejena na to, kar je neobhodno potrebno za ponovno vzpostavitev rentabilnosti. Rentabilnost se določi ob upoštevanju kazalcev, opisanih v Delu III Dodatka A.

Romunija ne podeli nobenih dodatnih pomoči romunski jeklarski industriji v namene prestrukturiranja.

8. Celotno neto zmanjšanje zmogljivosti, ki ga dosežejo upravičena podjetja za končne proizvode v obdobju 1993-2008, je najmanj 2,05 milijonov ton.

Zmanjšanje zmogljivosti se meri na podlagi trajnega zaprtja proizvodnih zmogljivosti za vroče valjano jeklo s takim fizičnim uničenjem, da njihovo delovanje ni več mogoče. Stečaj upravičenega podjetja se ne šteje za zmanjšanje zmogljivosti [9].

Najmanjše neto zmanjšanje zmogljivosti 2,05 milijonov ton in roki ukinitve proizvodnje ter dokončnega zaprtja zadevnega obrata se dosežejo v skladu z urnikom iz Dela II Dodatka A.

9. Upravičena podjetja potrdijo posamezne poslovne načrte v pisni obliki. Načrti se izvedejo in zajemajo zlasti:

(a) Za Ispat Sidex Galaţi:

(i) izvedbo investicijskega programa za modernizacijo obratov, večji izkoristek proizvodnje, zmanjšanje stroškov (zlasti porabe energije) in izboljšanje kakovosti

(ii) prestop v tržne segmente ploščatih jeklenih proizvodov z večjo dodano vrednostjo

(iii) izboljšanje operativne učinkovitosti in organizacijskega upravljanja

(iv) dokončanje finančnega prestrukturiranja podjetja

(v) izvedbo potrebnih investicij za uskladitev z okoljsko zakonodajo

(b) Za Siderurgica Hunedoara:

(i) modernizacijo obratov za izpolnitev predvidenega prodajnega načrta

(ii) izboljšanje operativne učinkovitosti in organizacijskega upravljanja

(iii) izvedbo potrebnih investicij za uskladitev z okoljsko zakonodajo

(c) Za IS Câmpia Turzii:

(i) povečano proizvodnjo preoblikovanih izdelkov in izdelkov z večjo dodano vrednostjo

(ii) izvedbo investicijskega programa za izboljšanje kakovosti proizvodnje

(iii) izboljšanje operativne učinkovitosti in organizacijskega upravljanja

(iv) izvedbo potrebnih investicij za uskladitev z okoljsko zakonodajo

(d) Za CS Reşiţa:

(i) specializacijo polgotovih proizvodov za potrebe lokalnega sektorja proizvodnje cevi

(ii) zaprtje neučinkovitih zmogljivosti

(iii) izvedbo potrebnih investicij za uskladitev z okoljsko zakonodajo

(e) Za COS Târgovişte:

(i) povečan delež proizvodov z večjo dodano vrednostjo

(ii) izvedbo investicijskega programa, da se doseže znižanje stroškov, večja učinkovitost in izboljšanje kakovosti

(iii) izvedbo potrebnih investicij za uskladitev z okoljsko zakonodajo

(f) Za Donasid Călăraşi:

(i) izvedbo investicijskega programa za modernizacijo obratov

(ii) povečan delež končnih proizvodov

(iii) izvedbo potrebnih investicij za uskladitev z okoljsko zakonodajo

10. Komisija in, kadar je to primerno, tudi Svet se morata strinjati z vsemi naknadnimi spremembami nacionalnega načrta za prestrukturiranje in posamičnih poslovnih načrtov.

11. Prestrukturiranje se izvede v pogojih popolne preglednosti in na podlagi načel zdravega tržnega gospodarstva.

12. Komisija in Svet pred in po pristopu do leta 2009 skrbno spremljata izvajanje programa za prestrukturiranje in posameznih poslovnih načrtov ter izpolnjevanje pogojev iz teh določb in Dodatka A. Komisija predvsem spremlja glavne zaveze in določbe iz odstavkov 7 in 8 glede državne pomoči, rentabilnosti in zmanjšanja zmogljivosti zlasti z uporabo kazalcev prestrukturiranja iz odstavka 9 in Dela III Dodatka A. V ta namen Komisija poroča Svetu.

13. Spremljanje vključuje neodvisno oceno, ki se izvede vsako leto od 2005 do 2009.

14. Romunija v celoti sodeluje v vseh ureditvah za spremljanje, predvsem:

- Romunija vsako leto do najkasneje 15. marca oziroma 15. septembra Komisiji predloži šestmesečno poročilo, razen če Komisija ne odloči drugače. Prvo poročilo se predloži 15. marca 2005, zadnje pa 15. marca 2009.

- Ta poročila vsebujejo vse podatke, ki so potrebni za spremljanje procesa prestrukturiranja in za spremljanje zmanjševanja in uporabe zmogljivosti, in zagotavljajo zadostne finančne podatke, ki omogočajo oceno ali so izpolnjeni pogoji in zahteve, ki jih vsebujejo te določbe in Dodatek A. Poročila vsebujejo vsaj podatke iz Dela IV Dodatka A, za katere si Komisija pridržuje pravico do spremembe skladno z izkušnjami, ki jih je pridobila v procesu spremljanja. Poleg posamičnih poslovnih poročil upravičenih podjetij se pripravi tudi poročilo o splošnem položaju romunskega jeklarskega sektorja, vključno z zadnjim makroekonomskim razvojem.

- Romunija obveže upravičena podjetja, da razkrijejo vse ustrezne podatke, ki bi se jih v drugih okoliščinah lahko štelo za zaupne. V svojem poročanju Svetu Komisija zagotovi, da se ne razkrije zaupnih informacij, ki zadevajo posamezna podjetja.

15. Posvetovalni odbor, ki ga sestavljajo predstavniki romunskih organov in Komisije, se sestane vsakih šest mesecev. Če je po mnenju Komisije to potrebno, se lahko skličejo tudi izredni sestanki Posvetovalnega odbora.

16. Če Komisija na podlagi spremljanja ugotovi, da je prišlo do znatnih odstopanj od makroekonomskega razvoja, finančnega položaja upravičenih podjetij ali ocene rentabilnosti, lahko od Romunije zahteva, da sprejme ustrezne ukrepe za okrepitev ali spremembo ukrepov za prestrukturiranje zadevnih upravičenih podjetij.

17. Če spremljanje pokaže, da:

(a) katerikoli od pogojev iz teh določb in Dodatka A ni bil izpolnjen, ali

(b) obveznosti, prevzete v okviru podaljšanja obdobja, v katerem lahko Romunija izjemoma podeli državno pomoč za prestrukturiranje svoje jeklarske industrije v skladu z Evropskim sporazumom, niso bile izpolnjene, ali da

(c) je v obdobju prestrukturiranja Romunija podelila dodatne nezdružljive državne pomoči upravičenim podjetjem ali kateremukoli jeklarskemu podjetju,

Komisija ustrezno ukrepa, da zadevna podjetja povrnejo vse pomoči, ki so bile podeljene s kršenjem pogojev iz teh določb in iz Dodatka A. Če je potrebno, se uporabijo zaščitne klavzule iz člena 37 Akta, ali po členu 39 Akta.

[8] UL L 357, 31.12.1994, str. 2. Sporazum, kakor je bil nazadnje spremenjen s Sklepom št. 2/2003 Pridružitvenega sveta EU-Romunija z dne 25.9.2003 (še ni bil objavljen v Uradnem listu).

[9] Zmanjšanja zmogljivosti morajo biti trajna, kot jih opredeljuje Odločba Komisije št. 3010/91/ESPJ (UL L 286, 6.10.1991, str. 20).

--------------------------------------------------